Apele reziduale din București sunt pline de droguri! Este concluzia trasă în urma analizelor unui Institut specializat din Belgia. Ele conțin resturi de cocaină, la cel mai mare nivel. Pe locul doi, a fost semnalată ketamina!
Analizele făcute timp de o săptămână, anul trecut, de specialiști de la Agenția Națională Antidrog și Apele Române au scos la iveală consumul de droguri în rândul bucureștenilor.
Mai multă cocaină și ecstasy în weekend, mai multă ketamină în timpul săptămânii. Adică de trei ori mai mult decât media europeană a concentrației de ketamină în apele reziduale.
Sunt concluziile primului studiu realizat în România al apelor reziduale, de canalizare, ce conține urina locuitorilor, pentru determinarea drogurilor.
"Timp de o săptămână, în fiecare dimineață s-au prelevat probe din apele uzate de la stația de epurare de la Glina, iar aceste probe au fost trimise către specialiștii din cadrul Universității Anvers (Belgia) pentru a analiza anumite substanțe care pot fi în apele reziduale", explică Ramona Dabija, șefa Agenției Antidrog, pentru Europa Liberă.
Radu Tincu – medic Medic Primar ATI și șeful Secției Clinice de Toxicologie din Spitalul de Urgență Floreasca din București crede că "Ketamina este o substanță care este folosită în anestezie. Este rar folosită ca drog de sine stătător. Cel mai frecvent este asociată cu alte substanțe. Au fost, de-a lungul timpului, identificate multiple alte droguri care erau augmentate cu ketamină, cum ar fi spre exemplu topirea marijuanei cu ketamină sau utilizarea ei alături de alte droguri stimulatoare ale sistemului nervos central."
Concluzia studiului este că, în București, consumul ilegal de droguri se apropie de media europeană. Iar drogurile preferate sunt aceleași – cocaină, ecstasy și ketamină (folosit în general, în tratarea depresiei).
Rapoartele oficiale privind prevalența consumului de substanțe ilegale în România arată că cel mai consumat drog este canabisul. Analiza apelor reziduale nu a urmărit existența urmelor de canabis, folosirea acestui tip de drog fiind permisă în anumite țări europene.
Care sunt drogurile cele mai consumate
Dintre drogurile vizate de studiu, cea mai mare cantitate de reziduuri, exprimată în mg/zi/1000 locuitori, a rezultat pentru: cocaină – 176 mg/zi/1000 locuitori; ketamină – 15 mg/zi/1000 locuitori; ecstasy (MDMA) – 9 mg/zi/1000 locuitori. Rezultatele se referă la media săptămânală de reziduuri.
Datele colectate în studiu au fost comparate cu cele din celelalte orașe europene, pentru care există deja informații din cercetările anterioare. Ce reiese din probele luate din apele reziduale ale Capitalei?
Cocaina – se consumă mai ales în weekend, când cantitatea de drog în apele reziduale crește față de media zilelelor săptămânii, și se apropie de media europeană.
Ecstasy – are consum crescut tot în weekend. În timpul săptămânii, datele sunt apropiate de media europeană.
Ketamină – Media din timpul săptămânii a cantității de reziduuri de ketamină identificată în apele uzate de la nivelul Bucureştiului este de trei ori mai mare decât media europeană din timpul săptămânii (10 mg/zi/1.000 locuitori, faţă de 3,21 mg/ zi/ 1.000 locuitori).
Concluzia specialiștilor este că ecstasy și cocaina au un model de consum de tip recreațional, pe când, în cazul ketaminei, este vorba despre un consum regulat, după cum declară Ramona Dabija, șefa Agenției Antidrog.
Deși Consiliul Suprem de Apărare a Ţării (CSAT) a decis la începutul lunii octombrie, 2023, că drogurile consumate de minori și tineri sunt un atac la siguranța națională și a decis constituirea unui grup de lucru interinstituțional, anul trecut, în secția de dezintoxicare de la Spitalul Obregia din București au fost internați 311 minori. Toți, pentru consum de droguri. Mai mulți decât în 2021 și 2022 la un loc.
sursa: Europa Liberă